b'\n_START_ARTICLE_\nKiller Queen\n_START_SECTION_\nRecepci\xc3\xb3 de la cr\xc3\xadtica\n_START_PARAGRAPH_\nEn termes generals, la can\xc3\xa7\xc3\xb3 va rebre bones cr\xc3\xadtiques. La cr\xc3\xadtica d\'Allmusic deia: "\xc2\xabKiller Queen\xc2\xbb [\xc3\xa9s] la millor incursi\xc3\xb3 de [Mercury] en el camp del vodevil. Cris Jones, cr\xc3\xadtic de la BBC, va dir que "consisteix en tres minuts de perfecci\xc3\xb3." El lloc web especialitzat Prog Archives va mencionar que: "[La lletra] importa poc amb una can\xc3\xa7\xc3\xb3 tan bona com el millor material de David Bowie, Elton John, Brian Wilson, Ray Davies o The Beatles. Les ambig\xc3\xbcitats que expressa, els jocs de paraules i May, quan rasca les cordes de la seva guitarra durant el vers \'Playful as a pussy cat\' (en catal\xc3\xa0, "Juganera com una gateta"") s\xc3\xb3n una veritable del\xc3\xadcia." Per la seva part, la cr\xc3\xadtica de Sound on Sound va comentar que "Freddie protagonitza [la can\xc3\xa7\xc3\xb3] com un cantant de rock experimentat i la m\xc3\xbasica de fons, encara que a vegades \xc3\xa9s molt complicada, \xc3\xa9s prou forta i clara." La revista Mojo va destacar la participaci\xc3\xb3 de la guitarra de May a \xc2\xabKiller Queen\xc2\xbb amb la frase: "[Malgrat l\'hepatitis] els seus intricats arranjaments amb diferents capes harm\xc3\xb2niques s\xc3\xb3n brillants." ._NEWLINE_\xc2\xabKiller Queen\xc2\xbb va rebre diferents premis. Al seu autor se li va entregar el Premi Ivor Novello pel millor senzill i tamb\xc3\xa9 el Premi Golden Lion en la mateixa categoria. A m\xc3\xa9s, la revista Record Mirror li va atorgar el segon premi al senzill de l\'any el 1975. El 2005, la r\xc3\xa0dio australiana Triple M va elaborar una llista de les can\xc3\xa7ons m\xc3\xa9s transmeses en aquell any, i la can\xc3\xa7\xc3\xb3 hi era. L\'1 de novembre de 1974 va rebre el Disc de Plata, atorgat per la British Phonographic Industry en el Regne Unit.\n_START_SECTION_\nV\xc3\xaddeo promocional\n_START_PARAGRAPH_\nEl v\xc3\xaddeo promocional de \xc2\xabKiller Queen\xc2\xbb es va filmar a finals de 1973 en els estudis Rockfield a Gal\xc2\xb7les i va ser retransm\xc3\xa8s per televisi\xc3\xb3 per primera vegada en el programa Top of the Pops el 27 de desembre de 1974. En el v\xc3\xaddeo, es pot veure els membres de la banda interpretant la can\xc3\xa7\xc3\xb3 en un estudi ple de llums i fum._NEWLINE_Poden apreciar-se plans presos des de diversos angles, un pla detall de les mans de May i Deacon tocant els seus instruments, primers plans de la cara de Mercury i plans mitjans de Taylor tocant la bateria.\n_START_SECTION_\nActuacions en directe\n_START_PARAGRAPH_\nLa can\xc3\xa7\xc3\xb3 es toc\xc3\xa0 en directe entre 1974 i 1978 dins d\'un popurri. El 1974, el grup va tocar la can\xc3\xa7\xc3\xb3 despr\xc3\xa9s d\'\xc2\xabIn the Lap of the Gods\xc2\xbb, i entre 1975\xe2\x80\x9376, la can\xc3\xa7\xc3\xb3 es toc\xc3\xa0 despr\xc3\xa9s de \xc2\xabBohemian Rhapsody\xc2\xbb. El 1977, \xc2\xabKiller Queen\xc2\xbb es va tocar com a introducci\xc3\xb3 a un popurri, i la seguia \xc2\xabGood Old-Fashioned Lover Boy\xc2\xbb. L\'any seg\xc3\xbcent, precedia \xc2\xabBicycle Race\xc2\xbb. El 1979, el grup va tocar la major part de la can\xc3\xa7\xc3\xb3, i quan va acabar el solo de guitarra, es van tocar els compassos inicials d\'\xc2\xabI\'m in Love with My Car\xc2\xbb. Van tocar la pe\xc3\xa7a al F\xc3\xb2rum de Mont-real (Quebec, Canad\xc3\xa0) el novembre de 1981, i es va gravar per a l\'\xc3\xa0lbum en directe \xc2\xabQueen Rock Montreal\xc2\xbb. El 1984 i el 1985, durant la gira The Works Tour, la can\xc3\xa7\xc3\xb3 es va reintroduir dins d\'un popurri despr\xc3\xa9s d\'una versi\xc3\xb3 truncada de \xc2\xabSomebody to Love\xc2\xbb._NEWLINE_El 2015 es va tocar dins d\'un popurri amb \xc2\xabBohemian Rhapsody\xc2\xbb a Queen & Adam Lambert Rock Big Ben Live, tocada per Queen + Adam Lambert, on la can\xc3\xa7\xc3\xb3 reempla\xc3\xa7\xc3\xa0 la secci\xc3\xb3 central d\'\xc3\xb2pera de \xc2\xabBohemian Rhapsody\xc2\xbb.\n_START_SECTION_\nImpacte cultural\n_START_PARAGRAPH_\nEl 2002, el comediant angl\xc3\xa8s Ben Elton, en col\xc2\xb7laboraci\xc3\xb3 amb May i Taylor, va compondre un musical basat en can\xc3\xa7ons de Queen, titulat We Will Rock You i estrenat en el Dominion Theatre de Londres. La producci\xc3\xb3 va estar a c\xc3\xa0rrec de Robert De Niro i m\xc3\xa9s tard es va estendre a Madrid i a Barcelona a Espanya; Austr\xc3\xa0lia, Alemanya, \xc3\x80ustria, Jap\xc3\xb3, Corea del Sud, R\xc3\xbassia, Nova Zelanda, entre altres regions. El musical descriu una rebel\xc2\xb7li\xc3\xb3 d\'adolescents que desitgen escoltar rock en comptes de la popular m\xc3\xbasica pop generada per ordinador que existeix en aquell m\xc3\xb3n. Un dels personatges malignes que controla la ind\xc3\xbastria musical en l\'obra es diu Killer Queen i \xc3\xa9s interpretat per Brenda Edwards. A m\xc3\xa9s, la can\xc3\xa7\xc3\xb3 \xc3\xa9s interpretada en el musical de Sean Bovim Queen at the Ballet, un homenatge a Mercury en el qual els actors ballen i representen diferents can\xc3\xa7ons de Queen. Tamb\xc3\xa9 figura en els videojocs Guitar Hero, SingStar Queen i Rock Band.\n_START_SECTION_\nVersions d\'altres artistes\n_START_PARAGRAPH_\nMolts artistes han fet versions de la can\xc3\xa7\xc3\xb3, entre les quals es troba la de Valensia. El grup de rock canadenc Sum 41 va realitzar una versi\xc3\xb3 del senzill per a un \xc3\xa0lbum homenatge anomenat Killer Queen: A Tribute to Queen. El cantant Deryck Whibley va comentar que va escollir-la per considerar-la "la millor de Sheer Heart Attack" i va afegir que es va gravar "en tan sols quatre dies". Erik Paparazzi va gravar una altra versi\xc3\xb3 del tema per al seu \xc3\xa0lbum Loser\'s Lounge tribute To Queen, igual que la banda Travis. Moltes orquestres n\'han fet versions, entre elles la Royal Philharmonic Orchestra. Entre la llista d\'artistes que han fet una versi\xc3\xb3 de la can\xc3\xa7\xc3\xb3 es troben: Acoustic Rescue, Arid, Evil Wings, Stephen Lloyd, Penny Loaffers, Rivendel, Sugarbomb i Tourettes Lautrec.'